Луис Сернуда
Един испанец говори за своята родина

Превод от испански: Александър Муратов, Атанас Далчев, 1978

chitanka.info

Крайбрежията ниски, пусти,

задремали под русо слънце,

могилите и долините,

самотни, тихи и далечни;

старинни крепости, чифлици

и постници, и манастири,

историята и животът,

във моя спомен толкоз сладки,

от всичко, всичко ме изтръгна

безмилостния победител

и като Каин вечен само

изгнанието ми остави.

Една божествена десница

земята ти в плътта ми дигна

и глас на твоето мълчание

там заповяда да говори.

Със тебе само бях тогава,

единствено във тебе вярвах;

днес мислите за твойто име

отравят сънищата мои.

Как може роза да живее,

щом я от почвата изтръгнат?

Ах, безутешни и горчиви

се нижат дните на живота,

живян в очакване безкрайно

и спомени неотстъпчиви.

Един ден ти, освободена

от тяхната лъжа най-сетне,

ще ме потърсиш. Но тогава

що може мъртвият да каже?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.